b'\n_START_ARTICLE_\nLenkijos \xc5\xbeyd\xc5\xb3 istorijos muziejus\n_START_PARAGRAPH_\nLenkijos \xc5\xbeyd\xc5\xb3 istorijos muziejus (lenk. Muzeum Historii \xc5\xbbyd\xc3\xb3w Polskich)\xc2\xa0\xe2\x80\x93 muziejus Var\xc5\xa1uvoje, Lenkijoje, pastatytas buvusioje Var\xc5\xa1uvos geto teritorijoje. Kertinis akmuo buvo pad\xc4\x97tas 2009\xc2\xa0m., prad\xc4\x97jo veikti 2013\xc2\xa0m. baland\xc4\xaf, o pagrindin\xc4\x97 ekspozicija buvo lankytojams pristatyta 2014\xc2\xa0m. spal\xc4\xaf d. Postmodernistinio pastato, kurio konstrukcij\xc4\x85 sudaro stiklas, varis ir betonas, architektai\xc2\xa0\xe2\x80\x93 Rainer Mahlam\xc3\xa4ki ir Ilmari Lahdelma.\n_START_SECTION_\nIstorija\n_START_PARAGRAPH_\nMuziejaus, parodan\xc4\x8dio Lenkijos \xc5\xbeyd\xc5\xb3 istorij\xc4\x85, id\xc4\x97ja atsirado 1995\xc2\xa0m. Tais pa\xc4\x8diais metais Var\xc5\xa1uva \xc5\xa1iam tikslui i\xc5\xa1skyr\xc4\x97 \xc5\xbeem\xc4\x97s sklyp\xc4\x85 miesto dalyje Muranuv, kur kadaise buvo Var\xc5\xa1uvos getas. 2005\xc2\xa0m. buvo \xc4\xafvykdytas pastato konkursas, kur\xc4\xaf laim\xc4\x97jo Suomijos architektai Rainer Mahlam\xc3\xa4ki ir Ilmari Lahdelma. Statybos prasid\xc4\x97jo 2009\xc2\xa0m. bir\xc5\xbeelio 30 d._NEWLINE_Buvo planuota, kad statybos u\xc5\xbetruks apie 30 m\xc4\x97nesi\xc5\xb3. Bendros statyb\xc5\xb3 ir ekspozicij\xc5\xb3 i\xc5\xa1laidos siekia apie 300 mln. zlot\xc5\xb3._NEWLINE_Kult\xc5\xabrin\xc4\x97 ir edukacin\xc4\x97 veikla muziejaus pastate buvo prad\xc4\x97ta vykdyti nuo 2013\xc2\xa0m. baland\xc5\xbeio 19 d., minint 70-\xc4\x85siais Var\xc5\xa1uvos geto sukilimo metines. Per kelet\xc4\x85 pirm\xc5\xb3 m\xc4\x97nesi\xc5\xb3 apie 180 000 lankytoj\xc5\xb3 aplank\xc4\x97 pirm\xc4\x85sias laikinas parodas, dalyvavo edukaciniuose ir kult\xc5\xabriniuose renginiuose. Didysis pagrindin\xc4\x97s ekspozicijos atidarymas \xc4\xafvyko 2014\xc2\xa0m. spalio 28 d. Parod\xc4\x85 i\xc5\xa1kilmingai atidar\xc4\x97 Lenkijos Respublikos prezidentas Bronis\xc5\x82aw Komorowski ir Izraelio prezidentas Reuven Rivlin._NEWLINE_Planuojama, kad kiekvienais metais muziejuje lankysis apie 250 000 \xc5\xbemoni\xc5\xb3.'